ΚΑΝΟΝΙΣΜΟΣ (ΕΟΚ) αριθ. 3800/91 ΤΟΥ ΣΥΜΒΟΥΛΙΟΥ της 23ης Δεκεμβρίου 1991 για την τροποποίηση του κανονισμού (ΕΟΚ) αριθ. 3906/89 προκειμένου να επεκταθεί η οικονομική ενίσχυση και σε άλλες χώρες της κεντρικής και ανατολικής Ευρώπης ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), Εκτιμώντας: ότι η Κοινότητα και τα κράτη μέλη αποφάσισαν να καταβάλουν συντονισμένες προσπάθειες μαζί με ορισμένες τρίτες χώρες για να φέρουν εις πέρας δράσεις με τις οποίες θα στηρίξουν την τρέχουσα διαδικασία οικονομικής και κοινωνικής αναρρύθμισης στη Βουλγαρία, στην Τσεχοσλοβακία, στην Ουγγαρία, στην Πολωνία, στη Ρουμανία και στη Γιουγκοσλαβία- ότι, για το σκοπό αυτό, ο κανονισμός (ΕΟΚ) αριθ. 3906/89 (3), όπως τροποποιήθηκε από τον κανονισμό (ΕΟΚ) αριθ. 2698/90 (4), καθορίζει τους όρους για την παροχή οικονομικής και ανθρωπιστικής βοήθειας- ότι οι αντιπρόσωποι της ομάδας των 24 συμφώνησαν, το Σεπτέμβριο του 1991, να επεκτείνουν τη δράση οικονομικής ενίσχυσης στην Αλβανία, στην Εσθονία, στη Λετονία και στη Λιθουανία, αντιστοίχως- ότι η ένταξη των χωρών αυτών στο καθεστώς ενίσχυσης που καθιερώνει ο κανονισμός (ΕΟΚ) αριθ. 3906/89 αποτελεί κατάλληλο μέσο εφαρμογής των αναληφθεισών υποχρεώσεων- ότι, επιπλέον, οι όροι της επέκτασης αυτής πληρούνται από τις χώρες αυτές- ότι, έχοντας υπόψη την ενοποίηση της Γερμανίας, που επετεύχθη στις 3 Οκτωβρίου 1990, οι λέξεις "Λαϊκή Δημοκρατία της Γερμανίας" πρέπει να καταργηθούν στο παράρτημα του κανονισμού (ΕΟΚ) αριθ. 3906/89, στο οποίο απαριθμούνται οι χώρες της κεντρικής και ανατολικής Ευρώπης οι οποίες μπορούν να λάβουν οικονομική ενίσχυση, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα του κανονισμού (ΕΟΚ) αριθ. 3906/089: 1. παρεμβάλλονται οι ακόλουθες χώρες: Αλβανία, Εσθονία, Λετονία και Λιθουανία, 2. διαγράφονται τα εξής: "Λαϊκή Δημοκρατία της Γερμανίας". Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Ιανουαρίου 1992, όσον αφορά την Εσθονία, τη Λετονία και τη Λιθουανία. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Δεκεμβρίου 1991.

[Source: multi_eurlex | Tokens: 2167]